
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	Frumvarp til laga um samevrópska séreignarsparnaðarafurð (PEPP)
	Ráðuneyti /verkefnisstjóri
	Fjármála- og efnahagsráðuneytið 
	Innleiðing EES-gerðar?
	☒ Já
☐ Nei

	Dags.
	14. september 2026



	A. Úrlausnarefni

	Forsaga máls og tilefni.
Frumvarpið mun fela í sér innleiðingu á ákvæðum reglugerðar Evrópuþingsins og ráðsins (ESB) 2019/1238 um samevrópska séreignarsparnaðarafurð í íslenskan rétt (svokölluð PEPP-reglugerð (e. pan-European Personal Pension Product)). Samevrópska séreignarsparnaðarafurðin er valfrjáls tegund lífeyrissparnaðar sem neytendum innan EES-svæðisins stendur til boða. Afurðinni er ætlað að auka val neytenda við sparnað til starfsloka og verður flytjanleg milli EES-ríkja. Henni er ætlað að styðja við núverandi innlend lífeyriskerfi en ekki koma í stað þeirra.  
Reglugerðinni er þannig ætlað að auka framboð valfrjálsra lífeyrissparnaðarafurða, stuðla að virkari innri markaði fyrir slíkar afurðir og auðvelda einstaklingum að flytja lífeyrissparnað sinn milli ríkja sem getur hentað einstaklingum sem flytja eða starfa tímabundið í fleiri en einu ríki innan EES-svæðisins. Einstaklingar eiga rétt á að skipta um „framleiðanda“ afurðarinnar (e. provider), bæði innanlands og yfir landamæri, gegn takmörkuðum umsýslukostnaði, en með framleiðanda er átt við aðila sem rekur afurðina og ber ábyrgð á henni. Þá eru gerðar ríkar kröfur til framleiðanda og dreifingaraðila afurðarinnar um upplýsingagjöf og ráðgjöf en dreifingaraðili er sá aðili sem markaðssetur eða selur samevrópska séreignarsparnaðarafurð. Þessum aðilum ber meðal annars að meta þarfir og markmið neytenda áður en samningur er gerður og tryggja að afurðin henti viðkomandi. Rétthafar njóta því ríkrar neytendaverndar og gerðar eru miklar kröfur um gagnsæi.
Samevrópska séreignarsparnaðarafurðin er samræmd fjárfestingartengd afurð sem skráð skal hjá Evrópsku vátrygginga- og lífeyrissjóðaeftirlitsstofnuninni (EIOPA). Vátryggingafélög, lánastofnanir, verðbréfafyrirtæki, rekstrarfélög verðbréfasjóða og sérhæfðra sjóða, stofnanir sem sjá um starfstengdan lífeyri og aðrir aðilar sem uppfylla skilyrði reglugerðarinnar geta starfað sem framleiðendur samevrópskrar séreignarsparnaðarafurðar. Lögbært yfirvald í heimaríki framleiðandans annast skráningu afurðarinnar samkvæmt reglugerðinni og tilkynnir um hana til EIOPA, sem er falið að halda miðlæga skrá yfir samevrópskar séreignarsparnaðarafurðir. Framleiðendum ber að útbúa lykilupplýsingaskjal fyrir afurðina þar sem fram koma meðal annars upplýsingar um kostnað, áhættu, fjárfestingarstefnu og mögulega ávöxtun hennar. Dreifingaraðilar skulu tryggja að slíkar upplýsingar séu afhentar viðskiptavinum áður en samningur er gerður.
PEPP-reglugerðin kom til framkvæmda í aðildarríkjum Evrópusambandsins í marsmánuði 2022. Ákveðið var að taka reglugerðina upp í EES-samninginn með ákvörðun sameiginlegu EES-nefndarinnar nr. 71/2024, 15. mars 2024. Ákvörðunin sætir enn stjórnskipulegum fyrirvara og hefur því ekki tekið gildi. Takmarkað framboð er af afurðinni í Evrópu.
Hvert er úrlausnarefnið?
EES-reglugerðir ber að taka sem slíkar upp í landsrétt samningsaðila, sbr. a-lið 7. gr. EES-samningsins. Því ber að taka reglugerð (ESB) 2019/1238 í heild sinni upp í íslensk lög. 
Að hvaða marki duga gildandi lög og reglur ekki til?
Í gildandi lögum og reglum er ekki að finna ákvæði sem innleiða PEPP-reglugerðina.

	B. Markmið 

	Stefna hins opinbera á viðkomandi málefnasviði/málaflokki.
Fyrirhugað frumvarp fellur undir málefnasvið 16 um markaðseftirlit, neytendamál og stjórnsýslu atvinnumála og nýsköpunar, nánar tiltekið málaflokkana markaðseftirlit og neytendamál, í fjármálaáætlun. Meginmarkmið málefnasviðsins er að auka alþjóðlega samkeppnishæfni atvinnulífs sem byggist á efnahagslegu, umhverfislegu og samfélagslegu jafnvægi. Innleiðing EES-gerða á fjármálamarkaði samræmist því meginmarkmiði málefnasviðsins. 
Markmið sem að er stefnt með lagasetningu í ljósi úrlausnarefnis og stefnu stjórnvalda.
PEPP-reglugerðin hefur það að markmiði að tryggja gagnsæi, efla neytendavernd, auka traust neytenda og tryggja að eftirlitsstofnanir hafi nægar valdheimildir til að sinna verkefni sínu. Með frumvarpinu er stefnt að því að samræma þær reglur sem gilda hér á landi við reglur Evrópska efnahagssvæðinu um samevrópska séreignarsparnaðarafurð. Með slíkri samræmingu er best gætt að hagsmunum markaðarins, fjárfesta og almennings, auk þess sem hún stuðlar að aukinni starfsemi erlendra fyrirtækja hér á landi sem og íslenskra fyrirtækja erlendis.

	C. Leiðir

	Ekkert aðhafst - hvaða afleiðingar hefði það?
Mikilvægt er að lagaumgjörð á fjármálamarkaði sé vönduð og í samræmi við það sem gerist annars staðar í Evrópu. Verði ekkert aðhafst kann það að hafa áhrif á stöðu Íslands og íslenskra fyrirtækja á alþjóðlegum fjármálamörkuðum auk þess sem brotið væri gegn alþjóðlegum skuldbindingum Íslands á grundvelli EES-samningsins.
Önnur úrræði en lagasetning sem metin hafa verið.
Á ekki við.
Mögulegar leiðir við lagasetningu.
EES-reglugerðir ber sem fyrr segir að taka sem slíkar upp í landsrétt samningsaðila, sbr. a-lið 7. gr. EES-samningsins. Því er lagt til að reglugerðin verði innleidd með tilvísun eins og hún hefur verið tekin upp í EES-samninginn.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Lagt er til að PEPP-reglugerðin verði innleidd í íslenskan rétt með tilvísunaraðferð eins og hún hefur verið tekin upp í EES-samninginn í samræmi við a-lið 7. gr. EES-samningsins, sbr. lög nr. 2/1993, um Evrópska efnahagssvæðið. 
Áformað er að fela Fjármálaeftirlitinu eftirlit með að lögunum sé fylgt enda fer stofnunin með eftirlit með fjármálastarfsemi, sbr. lög um opinbert eftirlit með fjármálastarfsemi, nr. 87/1998. Fyrirhugað er að eftirlitið geti lagt á stjórnvaldssektir fyrir brot gegn ákvæðum reglugerðarinnar og beitt öðrum stjórnsýsluviðurlögum skv. 67. gr. reglugerðarinnar, þar á meðal birt opinberlega upplýsingar um brot. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Fyrirhuguð lagasetning gerir ekki ráð fyrir breytingum á gildandi lögum og reglum.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já, um er að ræða innleiðingu EES- reglugerðar í íslenskan rétt. Gerðin felur í sér tilvísanir til valdheimilda Evrópsku vátrygginga- og lífeyrissjóðaeftirlitsstofnunarinnar (EIOPA) varðandi eftirlit í samræmi við þá lausn sem samið var um við upptöku stofnreglugerðar EIOPA nr. 1094/2010 í EES-samninginn. Um framsal valdheimilda á fjármálamarkaði er nánar fjallað í þingsályktunartillögu Alþingis nr. 64/145 um upptöku hins evrópska eftirlitskerfis á fjármálamarkaði, sem setur ramma um starfsemi stofnananna. Ekki er talið að efni reglugerðarinnar gefi tilefni til frekari sérstakrar skoðunar á samræmi hennar við stjórnarskrá.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
	Já. Áformin varða fjármálaþjónustu sem fellur undir 3. kafla III. hluta EES-samningsins, sbr. einnig IX. viðauka samningsins.
Er önnur grundvallarlöggjöf sem taka þarf tillit til? 
Nei.

	F. Samráð

	Hverjir eru helstu hagsmunaaðilar? 
Einstaklingar, mögulegir framleiðendur, dreifingaraðilar og stjórnvöld. 
Er skörun við stjórnarmálefni annarra ráðuneyta? 
Nei. Gerðin fellur undir málefnasvið fjármála- og efnahagsráðuneytis, skv. 8. tölul. 5. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 5/2025.
Samráð sem þegar hefur farið fram.
Áform um innleiðingu voru kynnt öðrum ráðuneytum 3. júlí 2025 og bárust engar athugasemdir.
Fyrirhugað samráð.
Drög að frumvarpi verða birt í samráðsgátt stjórnvalda. Gert er ráð fyrir að fjármála- og efnahagsráðuneytið og Seðlabanki Íslands hafi samráð við innleiðingu afleiddra gerða eftir þörfum.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Gert er ráð fyrir að áhrif frumvarpsins á fjármálamarkaðinn verði jákvæð en ekki mikil. Samevrópsku séreignarsparnaðarafurðinni er ætlað að vera einföld og hagkvæm sparnaðarleið með ríkri neytendavernd. Helsti ávinningur hennar er að um er að ræða valfrjálsan fjárfestingarkost sem eykur úrval sparnaðarkosta fyrir einstaklinga. PEPP-reglugerðin gerir jafnframt ráð fyrir að einstaklingar geti flutt afurðina milli EES-ríkja, sem auðveldar þeim að fjárfesta þar sem það telst hagkvæmast, auk þess sem búseta mun síður hamla fjárfestingum vegna starfsloka. Stjórnvöld, eftirlitsaðilar og einstaklingar ættu að geta metið eðli og eiginleika afurðarinnar þar sem hún á að vera gagnsæ, þ.m.t. hvað varðar kostnað og gjöld. Kostnaður vegna grunnafurðar skal vera að hámarki 1% af uppsöfnuðu fjármagni á ári.  

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Unnið verður að frumvarpsdrögum í samráði við Seðlabanka Íslands sem ráðgert er að birta í samráðsgátt stjórnvalda í september 2026. Stefnt er að því að leggja fram frumvarp fyrir Alþingi í nóvember 2026 en frumvarpið er á þingmálaskrá stjórnvalda undir fjármála- og efnahagsráðherra, mál nr. 16.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er gert ráð fyrir löngum aðlögunartíma.
Hvaða forsendur þurfa að vera fyrir hendi til að lagasetning beri árangur? 
Gert er ráð fyrir að Fjármálaeftirlitið fái tilteknar valdheimildir til þess að hafa eftirlit með framfylgd laganna.
Mælikvarðar á árangur og útkomu.
Ekki er gert ráð fyrir sérstökum mælikvörðum á árangur, enda er ekki gert ráð fyrir verulegum mælanlegum áhrifum.
Hefur verið hugað að því að afla gagna til að meta árangur þegar þar að kemur? 
Fjármálaeftirlitið mun hafa eftirlit með framkvæmd laganna. Ekki er ætlunin að leggja frekara mat á árangur laganna en felst í því eftirliti.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

